Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 88/03)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμόδιας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (EΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠOΠ (x) ΠΓΕ ( )

Εθνικός αριθμός φακέλου: 4/2002

1. Αρμόδια εθνική αρχή Όνομα: Ministero delle Politiche agricole e forestali (/Υπουργείο Γεωργίας και Δασών)

Διεύθυνση: Via XX Settembre, 20

I-00187 Roma

Τηλ. (39-06) 481 99 68

Φαξ: (39-06) 42 01 31 26

Ε-mail: qtc3@politicheagricole.it

2. Αιτούσα ομάδα 2.1. Όνομα: Associazione per la richiesta della registrazione della DOP per il formaggio "Spressa delle Giudicarie"

2.2. Διεύθυνση: Via P. Gnesotti, 2

I-38079 Tione di Trento (TN)

Τηλ. (39) 0465 33 95 55

Φαξ (39) 0465 33 95 00

2.3. Σύνθεση: παραγωγοί/μεταποιητές (x) άλλος ( ).

3. Τύπος προϊόντος: τυρί - κατηγορία 1.3.

4. Προδιαγραφές συγγραφής υποχρεώσεων:

(σύνοψη των όρων που προβλέπονται στο άρθρο 4 παράγραφος 2)

4.1. Ονομασία: "Spressa delle Giudicarie".

4.2. Περιγραφή: Το προϊόν με την ονομασία "Spressa delle Giudicarie" είναι τυρί από νωπό αγελαδινό γάλα που προέρχεται από αγελάδες των φυλών Rendena (αυτόχθων), Bruna, Grigio Alpina, Frisona και Pezzata Rossa, ύστερα από δύο ή τρία διαδοχικά αρμέγματα και μερικά αποκορυφωμένο με φυσικό διαχωρισμό.

Το τυρί έχει μάζα μισοψημένη, είναι συμπαγές, κυλινδρικού σχήματος, με κατατομή της πλευράς ευθεία ή ελαφρά κυρτή και με χρώμα γκριζοκαφέ ή σκούρας ώχρας. Η μάζα, ιδιαίτερα ελαστική για το προϊόν "giovane" (φρέσκο), είναι χρώματος λευκού ή ανοιχτού αχυρένιου και παρουσιάζει διάσπαρτες οπές μικρού ή μεσαίου μεγέθους.

Η γεύση, από ήπια έως έντονη, τείνει να πικρίζει ανεπαίσθητα καθώς προχωρεί η ωρίμαση.

Το βάρος κυμαίνεται από 7 έως 10 kg, η διάμετρος από 30 έως 35 cm και το ύψος της πλευράς από 8 έως 11 cm.

Το ποσοστό της επί ξηρού λιποπεριεκτικότητάς του κυμαίνεται από 29 % (κατώτατο όριο) έως 39 % (ανώτατο όριο). Επίσης, το ποσοστό υγρασίας κυμαίνεται από 32 έως 40 % για το είδος "giovane" και από 28 έως 38 % για το προϊόν "stagionato" (ώριμο), για τα οποία το κατώτατο όριο χρόνων ωρίμασης είναι τρεις μήνες και έξι μήνες αντίστοιχα.

4.3. Γεωγραφική περιοχή: Η παραγωγή γάλακτος, η μεταποίησή του και η ωρίμαση του τυριού πραγματοποιούνται στην περιοχή των κοιλάδων Giudicarie, Chiese, Rendena και Ledro και υπάγονται στην αρμοδιότητα δήμων που όλοι ανήκουν στην επαρχία Trento.

4.4. Απόδειξη προέλευσης: Όπως μαρτυρείται στο "Regola di Spinale e Manez", οι πρώτες ιστορικές αναφορές ανάγονται στο έτος 1249. Πιο πρόσφατα λόγος για το τυρί Spressa γίνεται στο "Urbario" του Marini το οποίο για τα έτη 1915 και 1916 αναφέρει το "Spressa da polenta" ως τυπικό τυρί.

Ανάμεσα στις άλλες πηγές υπενθυμίζονται τα τιμολόγια και τα λογιστικά βιβλία του τυροκομείου Coltura di Ragoli, που βρίσκεται σε έναν από τους δήμους που αναγράφονται στο σημείο 4.3, όπου εμφαίνονται ο κατάλογος προϊόντων και οι τιμές πώλησης του τυριού Spressa από το 1926 έως το 1934.

Εξάλλου η απόδειξη προέλευσης επιβεβαιώνεται τελευταία από τις ειδικές υποχρεώσεις στις οποίες υπόκεινται οι κτηνοτρόφοι που παράγουν το γάλα για το τυρί Spressa delle Giudicarie, οι παραγωγοί τυριού και οι ωριμαστές για να εξασφαλίζεται ανά πάσα στιγμή η ανιχνευσιμότητα του προϊόντος μέσω καταχωρίσεων και σημειώσεων στα ειδικά μητρώα υπό την εποπτεία του οργανισμού ελέγχου.

4.5. Μέθοδος παραγωγής: Το γάλα που χρησιμοποιείται για την παραγωγή του Spressa delle Giudicarie προέρχεται αποκλειστικά από αγελάδες της φυλής Rendena (αυτόχθων), Bruna, Grigio Alpina, Frisona και Pezzata Rossa που εκτρέφονται με χόρτο από μόνιμο λιβάδι, όπου επικρατούν τα αγρωστώδη φυτά. Σύμφωνα με μακροχρόνια παράδοση, το γάλα που προέρχεται από βοσκότοπους και αυτό που παράγεται από βοοειδή που τρέφονται αποκλειστικά με χόρτο ή με ενσιρώματα οποιουδήποτε τύπου απαγορεύεται να χρησιμοποιείται.

Το νωπό ημιαποκορυφωμένο γάλα με φυσικό διαχωρισμό θερμαίνεται σε τυρολέβητα, αφού προστεθεί πυτιά προερχόμενη από βοοειδή. Η πήξη του γάλακτος, για την οποία χρειάζονται 20 έως 50 λεπτά, πραγματοποιείται σε θερμοκρασία 35 °C ± 2 °C. Αφού κοπεί το τυρόπηγμα μέχρι ότου ληφθούν κόκκοι μεγέθους ρυζιού, η μάζα μισοψήνεται σε θερμοκρασία 42 °C ± 2 °C με συνεχή ανάδευση.

Μετά την παραμονή σε ορό γάλακτος επί 65 λεπτά το πολύ, το τυρόπηγμα στραγγίζεται και τοποθετείται σε ειδικούς τυροκομικούς τύπους με τους οποίους πραγματοποιείται και επισήμανση. Αφού περάσουν 24 ώρες, το τυρί αλατίζεται με αλάτι ή σε άλμη επί 8 έως 12 ημέρες. Στη συνέχεια αρχίζει η διαδικασία ωρίμασης σε ειδικούς χώρους με θερμοκρασία που κυμαίνεται από 10 °C έως 20 °C και με ποσοστό υγρασίας από 80 % τουλάχιστον έως 90 % το πολύ.

4.6. Δεσμός: Η ζώνη παραγωγής, με επίκεντρο τις κοιλάδες Valli Giudicarie, που παλαιότερα ήταν περιορισμένη σε μικρές περιοχές της Val del Chiese και της Val Rendena, με τον καιρό επεκτάθηκε στην έκταση που περιγράφεται στο σημείο 4.3 χωρίς ποτέ να περιλάβει άλλες ζώνες του Trentino ή της όμορης επαρχίας Brescia.

Η ζώνη παρουσιάζει αντικειμενικές ιδιαιτερότητες όπως η ορεινή μορφολογία της, το χαρακτηριστικό αλπικό της κλίμα με ψυχρούς και ξηρούς χειμώνες και καλοκαίρια σχετικά δροσερά και βροχερά και κυρίως η χλωρίδα της που χαρακτηρίζεται από πολυάριθμα ενδημικά είδη τα οποία φυτρώνουν στους βράχους αλλά και, κυρίως, στους βοσκότοπους και στα ορεινά λιβάδια.

Η παραγωγή του τυριού, ο σημαντικός διατροφικός ρόλος του και η συμβολή του στην τοπική οικονομία υπήρξαν καθοριστικά στοιχεία για τη διατήρηση του πληθυσμού, με τον ανασταλτικό τους ρόλο στο φαινόμενο της ερήμωσης των ορεινών χωριών.

Σύμφωνα με τις τελευταίες εκτιμήσεις η παραγωγή του τυριού "Spressa delle Giudicarie" υπερβαίνει ελαφρά τις 24000 κεφάλια που παράγονται από 2,7 περίπου εκατομμύρια λίτρα γάλακτος προερχόμενα από 150 εκμεταλλεύσεις εκτροφής.

4.7. Διάρθρωση του ελέγχου: Όνομα: Agenzia per la Garanzia della Qualità in Agricoltura - AQA

Διεύθυνση: Via E. Mach, 2

I-38010 S. Michele all'Adige (TN).

4.8. Επισήμανση: Το τυρί αναγνωρίζεται από την ένδειξη "DOP 'Spressa delle Giudicarie'" που αναγράφεται μια ή περισσότερες φορές στην όρθια πλευρά και σχηματίζεται από τους τυροκομικούς τύπους με χαρακτήρες διαστάσεων μεγαλύτερων από τους χαρακτήρες οποιασδήποτε άλλης ένδειξης που φέρει το προϊόν.

Με ειδικό σήμα εμφαίνονται ο αριθμός ή ο κωδικός του τυροκομείου και η παρτίδα.

Το τυρί μπορεί να πωλείται ολόκληρο ή σε μερίδες και πρέπει πάντα να φέρει τα στοιχεία αναγνώρισης που αναφέρονται παραπάνω και, ενδεχομένως, ένδειξη για τον τύπο του, "giovane" ή "stagionato".

4.9. Εθνικές απαιτήσεις: -

Αριθμός ΕΚ: IT/00252/2002.09.27.

Ημερομηνία παραλαβής του πλήρους φακέλου: 27 Σεπτεμβρίου 2002.